b'\n_START_ARTICLE_\nMarki\xc4\x87\n_START_PARAGRAPH_\nMarchi (de Marchi, Marki\xc4\x87), splitska plemi\xc4\x87ka obitelj podrijetlom s otoka Bra\xc4\x8da koja se doselila u Split potkraj 16. stolje\xc4\x87a. Godine 1671. primljeni su u gradsko plemstvo, a od 1698. godine imaju mleta\xc4\x8dku titulu conte. Izumrli su u mu\xc5\xa1koj lozi 1733. godine.\n_START_SECTION_\nPovijest obitelji\n_START_PARAGRAPH_\nPodrijetlom su iz Bola na otoku Bra\xc4\x8du, odakle su se preselili u Split. Izgleda da je ta obitelj uvijek bila na glasu kao ugledna gra\xc4\x91anska obitelj. Prvi poznati \xc4\x8dlan obitelji bio je Nikola koji je pripadao gra\xc4\x91anskom stale\xc5\xbeu. Njegovi potomci bili su primljeni u splitsko Veliko vije\xc4\x87e 1671. godine, a 1698. godine dobili su od Mletaka naslov conte. Bili su istaknuti trgovci, a potkraj 17. stolje\xc4\x87a istaknuli su se u borbama protiv Osmanlija u okolici Sinja, Knina, \xc4\x8citluka, Imotskoga, Ljubu\xc5\xa1kog i Herceg Novoga._NEWLINE_Najzna\xc4\x8dajniji \xc4\x8dlan obitelji bio je Ivan Petar (1663.\xe2\x80\x931733.), jedan od utemeljitelja i prvi predsjednik splitske Ilirske akademije (Academia Illyrica ilitivan slovinska), osnovane u Splitu po\xc4\x8detkom 18. stolje\xc4\x87a. Oporukom iz 1731. ostavio je sav je posjed obitelji, zajedno s bogatom knji\xc5\xbenicom, jednom od sinova svoje ne\xc4\x87akinje Vicence i Ivana Martinisa iz Bola na Bra\xc4\x8du. Njegovi potomci \xc4\x8dine obitelj Martinis-Marchi. 1728. godine konzervatori grada Rima potvrdili su Ivanu Petru Marki\xc4\x87u diplomom rimsko plemstvo.'